答宋學士次道寄澄心堂紙百幅
作者：梅堯臣
朝代：宋

paragraphs: 寒溪浸楮舂夜月，敲冰舉簾勻割脂。
焙乾堅滑若鋪玉，一幅百錢曾不疑。
江南老人有在者，爲予嘗說江南時。
李主用以藏秘府，外人取次不得窺。
城破猶存數千幅，致入本朝誰謂奇。
漫堆閒屋任塵土，七十年來人不知。
而今製作已輕薄，比於古紙誠堪嗤。
古紙精光肉理厚，邇歲好事亦稍推。
五六年前吾永叔，贈予兩軸令寶之。
是時頗敘此本末，遂號澄心堂紙詩。
我不善書心每愧，君又何此百幅遺。
重增吾赧不敢拒，且置縑箱何所爲。